Reglerne er klare: Restaurationer må holde åbent frem til klokken 02.00, så længe de ikke lukker nye gæster ind efter klokken 23. Men det er tilsyneladene ikke det store problem at omgå den regel. - Det er let, hvis man gerne vil gøre det. Det er bare at gå ind på barer før klokken 23 og få et stempel, og så kan du komme ind efter 23. Sådan lyder det fra 19-årige Celina Østergaard Christensen, der fortæller, at hun ikke selv benytter sig af metoden. Hun var en af flere unge mennesker, TV2 Nord snakkede med i Aalborgs festgade torsdag aften. Flere af dem kunne fortælle, hvor let det er at snyde reglerne. Restuaratør savner dialog med politi At det er så let at omgå reglerne har politiet nu taget konsekvensen af. Nordjyllands Politi meddelte således torsdag aften restaurationerne i Aalborgs festgade, at det er slut med at uddele adgangsgivende stempler til festglade gæster. Det fortæller Henrik Foget Jensen, der ejer Zwei Grosse Bier Bar i Jomfru Ane Gade. - Vi har nu fået en kontramelding fra politiet, der siger, at vi ikke længere må give armbånd til vores gæster, siger han. Han mener ikke, der bliver lyttet nok til restauratørerne fra politiets side. - Jeg synes faktisk, man skal tage os med på råd, fordi vi kan faktisk godt håndtere de her ting, og nu synes jeg, det går lidt stærkt imod os, siger barejeren. Politi: Der er sket en overfortolkning Men det billede kan man ikke genkende hos Nordjyllands Politi. Her fortæller politiinspektør Ole Kristensen, at politiet ikke vil bestemme, hvordan barerne håndhæver restriktionerne. - Det er sket en overfortolkning, for vi vil ikke blande os i, hvilke metoder de enkelte restauratører bruger, til at håndtere kravene. Han fortæller dog samtidig, at armbånd og stempler i sig selv nok ikke er tilstrækkeligt for at sikre, at der ikke kommer nye ind efter klokken 23. - Man skal nærmere sikre sig, at man har gæsterne indenfor synsvidde, hvis de er ude og skal ind igen. Og hvis man ikke har det, så må man jo sige, at de har været for længe væk. Mange benytter sig af metoden Anna Rose Noes Larsen på 18 år har selv benyttet sig af fidusen. - Det kan godt lade sig gøre nogle steder, hvor de ikke er særlig hys om det. Jeg har selv prøvet det i sidste uge, hvor jeg fik nogle stempler fra forskellige steder, hvor jeg så gik lidt frem og tilbage, siger hun til TV2 Nord. Ifølge hende er det en metode, der bliver benyttet af mange gæster i Jomfru Ane Gade. - Hvis man ikke når at komme ind nogle steder, får man bare et stempel, og så kan man gå lidt rundt, siger hun. De fleste unge mennesker, TV2 Nord møder torsdag aften, har hørt om, hvordan man kan omgå reglerne. Også 21-årige Ebbe Nielsen kender til det. -Hvis bare man får et stempel tidligt nok, kan man også komme ind senere. Der er mange, der gør det, siger han. Politiet skruer bissen på Ifølge politiet ligger ansvaret både hos restauratørerne, men også hos Jomfru Ane Gades gæster. - Det er for let købt bare at give restauratørerne skylden, for de unge har ved gud også et ansvar for at lade være med at forsøge at snyde, siger Ole Kristensen. Han erkender, at politiet har haft for meget tillid til, at restriktionerne ville blive accepteret – både af gæster, men også af restauratører. - Så må vi skrue bissen på, og stramme op på, hvad der foregår.

Referat:
Adgangsgivende stempler bliver udnyttet af gæster i Jomfru Ane Gade til at besøge forskellige barer efter klokken 23.